runetrust/blame-folketinget-dk huggingface dataset:
René Gade (ALT), 2016-04-19:
Vi kan alle sammen blive enige om, at det er en frygtelig organisation, men jeg pointerer jo netop, at hele beslutningsforslaget her om, at vi skal bekæmpe terror og IS, er forfejlet, for hvis vores ambition er at sikre stabilitet i området og fred generelt og et frit Syrien, er det her ikke nok.
Lars Boje Mathiesen (NB), 2020-06-09:
Ja, og det er jo det, der er interessant, for jeg kunne tænke mig at spørge, om ordføreren har nogle tal, der bekræfter, at der er høj arbejdsløshed blandt f.eks. tømrere eller murere, som gør, at det er nødvendigt at fremrykke de her ting.
Jette Gottlieb (EL), 2000-02-11:
Hvis vi så kigger nærmere på nogle af de omstændigheder, som ligger til grund for de tal, kan vi få indtryk af, hvordan man kan medvirke til at rette op på det, jeg vil betegne som en skamplet på arbejdsmarkedet: For det første er der den gruppe indvandrere, som faktisk kommer med en mellem- eller videregående uddannelse fra deres hjemland.
Thorkild B. Fransgaard (FP), 1999-01-15:
En anden ting er - det kan ministeren selvfølgelig ikke svare på her, og det forlanger jeg heller ikke - at det ville jo være spændende, om vi kunne få en opgørelse over, hvor mange kommuner der ikke efter den nuværende planlovgivning har magtet at revidere kommuneplanen hvert fjerde år.
Mogens Jensen (S), 2011-05-17:
I den danske parlamentariske delegation har der jo været bred enighed blandt de forskellige partier og medlemmer, der sidder der, om at bakke op om generalsekretær Thorbjørn Jaglands bestræbelser på at effektivisere Europarådets organisation og også om at fokusere de politiske arbejdsområder, så det både internationalt og i de enkelte lande bliver langt mere tydeligt, hvad Europarådet står for, og ikke mindst skaber større resultater af arbejdet.
Anni Svanholt (SF), 2001-05-29:
Til fru Lone Møller vil jeg sige: Jeg er i hvert fald ikke blevet oplyst om eller gjort bekendt med, at der har været problemer med at få en aftale med Sundhedsstyrelsen, hvis Fyns Amt ville gå ind og lave aftaler der, så det er måske sådan, at der ikke har været nogen henvendelser overhovedet.
Pelle Dragsted (EL), 2016-05-13:
Hvis det var sådan, at det var staten, der havde taget slagene efter finanskrisen, og kommunerne ikke havde, så er det jo bare lidt pudsigt, at det er ude i kommunerne, der er nedlagt 30.000 stillinger inden for den borgernære velfærd, mens staten har øget sit antal af ansatte.
Morten Østergaard (RV), 2015-03-17:
Det er bare for at sige, at der ingen grund er til at nære den fundamentale mistillid til adressebeskyttelsen i det nuværende system, men der er selvfølgelig altid grund til at overveje, om man kan gøre det bedre, særlig for dem, der er allermest udsatte, også henset til deres oplevede tryghed, som det vil være, når de har vished for, at deres adresse ikke findes i cpr-registeret.
Christian H. Hansen (DF), 2008-04-17:
Endvidere vil jeg gerne have bekræftet, at ingen metoder udelukkes på grund af manglende dansk dokumentation, og at forældrene til de handicappede børn får lige adgang til at anke deres sag ved afslag fra kommunen, altså at forældrene kan indbringe deres afslag til det sociale ankenævn og til Den Sociale Ankestyrelse.
Eva Flyvholm (EL), 2021-05-26:
Men man må bare sige, at i forhold til det, der ligger her i salen i dag, og som vi diskuterer, handler det jo om, at vi skal presse på for at få ophævet blokaden af Gaza, og at vi skal presse på for at få gang i en uvildig undersøgelse af de menneskerettighedskrænkelser, der er foregået.
Magnus Heunicke (S), 2025-02-18:
Derfor er det min indgang, at nu tager vi en debat om forslaget, og jeg lytter selvfølgelig til argumenterne, men jeg vil også gennemgå begrundelserne for, hvorfor jeg ikke mener, at det er et forslag, som bør støttes her, selv om formålet lyder godt og man kan erklære sig enig i formålet og indholdet.
Zenia Stampe (RV), 2023-04-25:
Det er jo en realitet, at det er en lempelse, og nu har jeg stået og brugt min taletid på at sige, hvorfor vi er imod grænsekontrol, men den aktuelle udmelding er jo dobbelt – den er selvfølgelig en fastholdelse af grænsekontrol som begreb, men i praksis er det jo en lempelse.
Esben Lunde Larsen (V), 2018-02-27:
De danske miljøzoner, som blev indført i København i 2008, i Aalborg i 2009 og i Odense og Aarhus i 2010 har spillet en vigtig rolle i at få de mest forurenende køretøjer ud af de største byer og er fortsat et værn mod, at de ældste lastbiler kører ind i de store byer i Danmark.
Keld Albrechtsen (EL), 2000-05-04:
Men jeg vil godt spørge ministeren, om ministeren er opmærksom på, at der jo er et dobbeltproblem, når vi ser på de oprindelige folks muligheder for at beskytte sig mod f.eks. gentyveri, for de kan jo ikke nødvendigvis regne med deres egne regeringers støtte, og det er mig bekendt på ingen måde sikret i de aftaler, som findes, og som den danske regering f.eks. har fået indarbejdet i EU.
Line Barfod (EL), 2002-04-24:
Skal hun eller han være nervøs for, at Irland så kan forlange, at vedkommende bliver udleveret, fordi abort er strafbar i Irland, eller nogle landmænd, der er sure og vrede over høje landbrugspriser eller andet og så vælter nogle landbrugsvarer ud på vejene, så de stopper for trafikken.
Rune Lund (EL), 2019-02-21:
Har Socialdemokratiet i virkeligheden allerede nogle tanker om eller en model for, hvordan et fremtidigt ydelsessystem kunne se ud, forstået på den måde, at når Socialdemokratiet ikke vil være med til at afskaffe kontanthjælpsloftet, altså rulle det tilbage, skyldes det så, at den nye model for sociale ydelser, som Socialdemokratiet går og overvejer, vil få den konsekvens, at nogle vil få mindre, end de ville få, hvis man så at sige bare rullede tilbage og afskaffede kontanthjælpsloftet?
Louise Frevert (DF), 2004-03-23:
Men det skal ikke være sådan, at en mor kan forhindre en far i at se sit barn kun for at chikanere faren, fordi parret ikke har kunnet skilles i fordragelighed og derfor har svært ved at enes. Det må ikke gå ud over barnet, at de voksne ikke kan finde ud af at tale sammen og varetage barnets interesse. Det gode initiativ fra ministerens side og et af de nye tiltag i 2004 vil være at sætte mere fokus på mænd og ligestilling.
Dorte Bennedsen (S), 2001-05-07:
Jeg medgiver, at kritikken er gået på, at man nok er tilbøjelig til at sige, at det har været den psykosociale indsats, der i højere grad end heroinen har haft indflydelse, men den der krystalklare konklusion, hr. Winther serverede heroppefra, har jeg nu ikke set.
Ole Vagn Christensen (S), 2002-02-22:
modsatte, nemlig at gå de uorganiseredes ærinde, og det kan vel ikke være formålet med et fornuftigt parlamentsarbejde, at det er den slags menneskers interesser, man begynder at varetage, og det ikke er et spørgsmål om alle de andre, som jo kan se i øjnene, at deres forhold kan blive undergravet.
Merete Riisager (LA), 2016-02-12:
Men det er jo her, vandene skilles så voldsomt imellem Enhedslisten og Liberal Alliance, altså at Enhedslisten ikke forstår, at man udhuler hele grundlaget for fremtidig velstand, hvis man skaber et investeringsklima, som på skatteområdet er så fjendtligt, som det er.
Ebbe Kalnæs (CD), 2000-05-04:
Der er ingen, der mister noget ved det her, og når ikke man skal høre arbejdsmarkedsråd og fagforeninger, ja, så er det jo, fordi vi godt ved af erfaring, at det er en konkurrencesituation, altså noget med, at hvis vi holder igen på nogle udefra, så bliver vi ikke presset på vores egen konkurrenceevne på det her område.
Pia Kjærsgaard (DF), 2000-03-14:
Et nærliggende spørgsmål vil jo selvfølgelig være: Hvis nu hr. Anders Fogh Rasmussen som regeringschef var blevet kontaktet, hvordan ville man så egentlig have forholdt sig? Jeg vil godt spørge fru Ulla Tørnæs om en ting, for jeg vil bestemt fastholde, at det her er i EU-regi.
Tove Videbæk (KD), 2004-05-19:
Hvis man skulle tænke på at suspendere aftalen med Israel på grund af artikel 2 om menneskerettigheder, mener fru Charlotte Antonsen så ikke, at det så ville være fornuftigt at kigge på en række andre lande i Mellemøsten og Nordafrika, f.eks. Marokko, Libyen, Algeriet osv.?
Sophie Løhde (V), 2012-01-18:
Derfor kunne jeg godt tænke mig at høre ministeren: Hvis ministeren er af den opfattelse, at det en gang imellem skal have nogle konsekvenser, når man ikke overholder lov om maksimale ventetider på kræftområdet, hvad er det så for nogle konsekvenser, som ministeren foreslår at vi fremadrettet skal iværksætte?
Holger K. Nielsen (SF), 2000-05-17:
Som David Owen sagde for nylig i Politiken, så kan man godt sige nej til ØMU'en og alligevel være med i et konstruktivt europæisk samarbejde. Det har vi en ret til i øjeblikket, og det skal vi fastholde retten til, og vi skal bruge den ret til på det grundlag også at føre en fremadrettet europæisk politik.
Connie Hedegaard (KF), 2009-03-18:
Der er blevet sagt mange ting om det med USA, og nu har jeg jo haft lejlighed til at tale med nogle af de amerikanske beslutningstagere for relativt nylig, så jeg vil lige sige, at jeg altså må forstå på dem, at de bidrag, de tidligere har lovet til CIF'en, også bliver leveret, når de får fremlagt deres endelige budget.
Egil Møller (DF), 2001-01-25:
Men jeg har anklaget de danske politikere i dette Folketing for via deres lovgivning på udlændingeområdet at have skabt sådanne vilkår, at der lige pludselig er boligmangel, sådan at en dansk familie, en dansker, der har været skrevet op på en venteliste i lang tid i et socialt boligbyggeri, må se i øjnene, at vedkommende hele tiden kommer bagest i køen.
Line Barfod (EL), 2007-03-14:
Jeg kan forstå, at De Konservative mener, det er meget, meget vigtigt, at forældre stadig har den opdragelsesopgave at smøre madpakker; at man lægger meget stor vægt på, at det er vigtigt, at vores børn oplever, at deres forældre har smurt madpakkerne.
Keld Albrechtsen (EL), 2002-04-11:
Så vil jeg godt spørge i den forbindelse, for nu er fru Ester Larsen flere gange blevet bedt om at forklare det med fradragene til virksomhederne: Er den borgerlige tankegang i virkeligheden ikke den, at det er bedre, i stedet for at det er uafhængige organer, der forvalter kunstmidlerne, at det så er ejerne af virksomhederne, der får de penge, således at det ligesom i det gamle Rom er mæcenerne, der sidder og uddeler og tager stilling til, hvad der skal støttes af kunst?
Keld Albrechtsen (EL), 2003-05-08:
Valgdeltagelsen i folkeafstemningerne er lav, i Ungarn var den lav, og man kan faktisk være bekymret med hensyn til den folkeafstemning, der skal være i Litauen i næste uge: Kan man overhovedet nå op på de 50 pct.s deltagelse, som er nødvendig, for at folkeafstemningen kan være gyldig? Man må stille sig selv det spørgsmål: Hvorfor er der den mangel på begejstring?
Kim Behnke (FP), 1999-05-25:
Deres anbefaling var nemlig, at man ikke lader sig nøje med at skrive et par floromvundne sætninger i en betænkning, men at man stiller det krav til skatteministeren, at det enten sker i form af lovbestemmelse eller i form af lovbekendtgørelse eller, som absolut minimum, som en vejledning.
Nadeem Farooq (RV), 2011-11-25:
Hvis vi beslutter os for at gennemføre reformen, forventes aftalen i 2020 at øge beskæftigelsen med ca. 65.000 personer, styrke de offentlige finanser med 18 mia. kr. og øge bruttonationalproduktet, altså vores lands samlede indkomst årligt, med knap 50 mia. kr.
Ritt Bjerregaard (S), 2002-10-10:
Vi ser frem til, i forbindelse med udvalgsarbejdet, at få belyst de problemer, som bl.a. Den Danske Dyrlægeforening peger på i sit høringssvar, og også Det Veterinære Sundhedsråds bemærkninger om en samstemning af dyreværnsloven og dyreforsøgsloven, der hører under Justitsministeriet, ser vi frem til.
Eva Flyvholm (EL), 2021-05-07:
Selv om vi, hr. Søren Espersen og jeg, kan være meget uenige nogle gange, har jeg faktisk ikke noget ønske om at tage livet af ordføreren, så derfor vil jeg også gerne, hvad skal man sige, nuancere og anerkende, at selvfølgelig har der været en effekt af nogle af de militære operationer i forhold til pirateribekæmpelse.
Finn Sørensen (EL), 2017-05-11:
Det er derfor, jeg synes, at SF's forslag er godt, for det går i den rigtige retning, fordi det sætter et timetal ind, og det tror jeg man er nødt til, hvis man skal have gjort op med det princip, at kommunen skal vurdere borgerens arbejdsevne, og det skal være helt åbenbart formålsløst at udvikle arbejdsevnen, før man kan få en førtidspension, for det har jo vist sig, at kommunerne nærer en grænseløs optimisme på borgernes vegne, og det er også det, der med hensyn til at udvikle arbejdsevne rammer dem, der gerne vil have seniorførtidspension.
Jørn Jespersen (SF), 2001-05-28:
Derfor er det rart, at vi i dag kan lave et forslag til vedtagelse, der bakker op bag den linje, regeringen allerede har lagt, og som skaber et parlamentarisk flertal bag den linje og dermed også lægger op til at gøre det til en folkelig debat i den kommende tid i Danmark.
Morten Messerschmidt (DF), 2008-10-30:
Jeg håber, at justitsministeren kan komme med en forklaring på, hvad det egentlig er, der er så galt med den måde, man har organiseret samarbejdet på på almindelig konventionsbasis i dag, at man er nødt til at flytte det her ind under EU-paraplyen og ændre alle de her beføjelser, ændre alle de her strukturer, sådan at det bliver EU’s organer, der pludselig får indflydelse på området.
Villy Søvndal (SF), 2004-02-06:
Jeg vil sådan set bare bede hr. Flemming Oppfeldt bekræfte, at der i forbindelse med Ældre Sagens undersøgelse, ud over at hjemmehjælpen er faldet med 2 pct. fra 2002 til 2003, mens regeringen og Dansk Folkeparti har haft ansvaret for det her område, er 40 pct., der siger, at de oplever, at der kommer stadig flere forskellige ind i den enkeltes eget hjem.
Erling Bonnesen (V), 2023-04-13:
Vi skal alle sammen, hvad alle jo også gør, tage de her udfordringer dybt, dybt alvorligt – også i forhold til forbrugerne – og derfor tror jeg også, at det er godt, at vi kan henvise til de her ting, som er sat i gang, og som jeg har forsøgt at redegøre for nu her.
Ida Auken (SF), 2008-01-30:
Vi får altså virkelig hård kritik for ikke at sætte konkrete mål, og vi får kritik for ikke at lade befolkningen og ngo'er f.eks. kunne følge med i, hvad der foregår, og vups, så går der 9 år, og så står vi igen og siger: Hov, der var ikke lige gjort nok på naturområdet.
Rasmus Stoklund (S), 2020-12-01:
Jamen jeg kan berolige hr. Kristian Hegaard med, at vi naturligvis meget gerne vil hjælpe de her nødlidende børn, og at det er derfor, at vi, ikke mindst efter at Morialejren brændte, sørgede for at sende endnu flere penge til de græske myndigheder, så de havde mulighed for at bygge nogle ordentlige faciliteter, også af hensyn til børnene, og i øvrigt, at den danske regering jo har meddelt de græske myndigheder, at de må gøre opmærksom på, hvilken form for hjælp de har brug for fra os med hensyn til at sikre materiel osv. Så vi vil meget gerne hjælpe de her børn.
Lene Espersen (KF), 2002-11-26:
Ved den seneste lovændring i 1988 blev der lagt til grund, at der efter gældende praksis blev lagt afgørende vægt på, om den pågældende havde udsigt til at få medhold i sine påstande, dog sådan at der i visse, særlige tilfælde kunne gives fri proces, selv om der ikke var tale om en »vindersag«.
Martin Lidegaard (RV), 2023-12-12:
Og noget af det lidt triste, der er kommet nede fra COP'en den her gang, er jo, at det panel af uafhængige ngo'er og forskere, som kigger på de enkelte landes indsatser, har placeret Danmark relativt højt, men samtidig gjort opmærksom på, at siden oktober 2022 er der ikke taget nogen grønne initiativer i Danmark.
Stine Brix (EL), 2015-12-11:
For hvis ikke der er nogen, der tager nogle initiativer, hvis alle bare gør, som jeg synes Venstre lidt gør i den her debat – nemlig vil vente og se og håbe på, at den forskning engang dumper ned fra himlen – så er jeg bange for, at vi ikke får den viden, vi har så meget brug for.
Bruno Jerup (EL), 1997-11-07:
Enhedslisten er enig med forslagsstillerne i, at det er uheldigt, når familier trues af opløsning, personer bliver marginaliseret i forhold til arbejdsmarkedet eller andet, primært fordi det offentlige sundhedsvæsen ikke lever op til sine forpligtelser, men løsningen er altså at styrke det offentlige sundhedsvæsen og ikke lade kommunerne kassetænke i, hvilke befolkningsgrupper de ønsker at opprioritere behandlingsmæssigt.
Jens Joel (S), 2023-05-09:
Med det her lovforslag er nogle af de forenklingselementer, der ligger, at det i de første 3 måneder er a-kasserne, der har ansvaret for kontaktforløbet, at man reducerer antallet af obligatoriske samtaler fra ni til seks de første 6 måneder, og at man eksempelvis lemper uddannelsespålægget, sådan at man har mulighed for at lave jobrettede indsatser til nogle af dem, som ikke er motiveret for at tage en uddannelse.
Benny Engelbrecht (S), 2022-12-20:
Jeg kan konstatere, at da den daværende regering i november 2011 fremsatte et forslag til midlertidig bevillingslov halvanden måned før årets udløb, lignede det det forslag af teknisk karakter, der ligger her – og mig bekendt tog Enhedslisten ikke ordet under den daværende behandling.
Erling Bonnesen (V), 2006-01-26:
Kigger vi på arbejdsmarkedsområdet, er der jo igen via kommunalreformen – som SF har været imod, men som vi heldigvis får igennem – fokus på at opkvalificere og efteruddanne mange af dem, der lige præcis har behov for det, så de kan søge nogle af de ledige stillinger, der f.eks. er i byggebranchen, hvor der jo er brug for flere medarbejdere.
Mariann Fischer Boel (V), 1999-04-27:
Den nye praksis med automatisk offentliggørelse af navnene på landmænd og andre, der idømmes bøder eller udsættes for omsætningsbegrænsende foranstaltninger gennem forbud og påbud på grund af overtrædelse af fødevarelovgivningen, synes vi imidlertid fra Venstres side både giver nogle juridiske og nogle politiske problemer.
Karina Adsbøl (DF), 2021-01-13:
Og nu drejer det sig altså om at få lavet en ældrelov, så vi netop kan sikre i hvert fald en lovgivning omkring vores intentioner om, at ældre skal have den bedste og mest værdige behandling, man overhovedet kan få, og at vi kan sikre, at de får den omsorg, de skal have.
Lissa Mathiasen (S), 1999-03-17:
Den diskussion, jeg tog fat i før, var lige nøjagtig den diskussion, som vi gentagne gange har hørt fra denne talerstol, hvor hr. Frank Aaen går op og siger, at det også er urimeligt, at man, jeg tror, der blev sagt igennem de sidste 20 år har nedlagt oceaner af små lejligheder.
Mads Olsen (SF), 2024-05-08:
Så derfor lyder mit spørgsmål: Hvorfor vælger man i den her mistrivselskrise, eller hvad man ønsker at kalde det, at øge presset på unge og studerende, således at de nu ikke længere har mulighed for lige så let at vælge om, hvis de har valgt forkert i forbindelse med deres uddannelse?
Liselott Blixt (DF), 2017-12-15:
Vi taler om en psykiatrihandleplan, og så taler vi om kræft, hjerte, og der kunne jeg godt tænke mig, at vi går meget ned i og siger, at der er altså forskel på, om du som borger går ned med en depression og har brug for hjælp, eller du får en af de mere alvorlige psykiatriske diagnoser.
Kim Christiansen (DF), 2011-12-13:
I dag er der mig bekendt ikke rigtig nogen krav om kørebøger og fragtbreve, der skal medbringes i bilerne, osv., og hvis vi skal have en lovgivning om, at vi skal have forhøjede bøder, skal vi vel dybest set også vide, hvordan vi kontrollerer det her.
Mette Frederiksen (S), 2021-10-07:
Når det så er sagt, vil jeg i øvrigt gerne have lov at gentage, hvad jeg sagde også i tirsdags: Det er jo ikke kun et ressourcespørgsmål, det er ikke kun et pengespørgsmål, for det, vi skal efterstræbe, er en alderdom i Danmark for alle, der er værdig, med valgmuligheder, med valgfrihed, med tid nok, og hvor man selvfølgelig får lov til at spise noget ordentlig mad og kommer ud og trækker frisk luft.
Sophie Hæstorp Andersen (S), 2003-04-25:
Spørgsmålet er så herefter, om vi i Danmark skal lave vores egen lov på det her område, der ikke sikrer os, at den her solidaritet med de andre lande findes, eller om vi på længere sigt skal arbejde på at få en aftale med EU om at tilslutte os det allerede vedtagne direktiv og dermed komme med i en solidarisk byrdefordeling.
Hans Kristian Skibby (DF), 2013-10-10:
Med hensyn til velfærdsturisme vil jeg gerne sige, at fru Mette Reissmann jo selv var ude at sige, at det skulle man ikke være så ked af, for det med velfærdsturisme går jo begge veje: Danskerne kan også bare søge til Polen og søge om kontanthjælp eller SU.
Troels Lund Poulsen (V), 2017-01-18:
Antallet af flygtninge, der kommer her til landet, har selvfølgelig også en betydning for, hvor gode muligheder vi har for at få flere flygtninge i job, men jeg vil gerne slå fast, at det ikke på nogen som helst måde er acceptabelt, at beskæftigelsesgraden i dag er så lav i forhold til de flygtninge, der er kommet til Danmark.
Mette Reissmann (S), 2012-02-02:
Kim Christiansen nævner rigtignok, at han glæder sig til, at udvalget dykker ned i de her problemstillinger og i øvrigt også finder den relevante dokumentation frem, for lige præcis at komme alle de uhensigtsmæssigheder – som jo faktisk er et resultat af en ikke særlig gennemtænkt lovændring fra maj med ikrafttrædelse den 1. september – til livs.
Ole M. Nielsen (KRF), 1999-10-14:
Men hvis man vil snakke om, hvad der er livsvigtigt, havde jeg et godt spørgsmål om, hvad der var livsvigtigt - om det f.eks. var Københavns Fondsbørs, man tænkte på som et livsvigtigt område, der ikke måtte strejke, eller hvad det måske kunne være.
Astrid Krag (S), 2023-10-13:
Specialundervisningen vil fortsat omfatte undervisning i folkeskolens fag og fagområder, men kan i højere grad tilrettelægges under hensyn til elevens forudsætninger for læring med sigte på at afhjælpe eller begrænse de vanskeligheder, der måtte være, hvad end de er fysiske, psykiske eller sproglige.
Nicolai Wammen (S), 2017-12-22:
Men hvis man nu skal honorere alt det, som regeringspartierne går og lover, bl.a. LA's krav om historisk store skattelettelser, og man samtidig også skal finde penge til forsvaret for at sikre Danmark bedst muligt i en tid, hvor regeringens støtteparti, Dansk Folkeparti, har gjort det klart, at man skal imødegå det, der kaldes det demografiske pres – altså det, at der kommer flere ældre og børn, og det er der selvfølgelig nogle udgifter forbundet med, selv om det er dejligt – så er vi jo også i den situation, at der mangler penge i kassen.
Kristian Thulesen Dahl (DF), 2006-10-05:
Så det er jo en afvejning af, om vi virkelig er så dårligt kørende i Danmark med hensyn til børnepasning, at vi skal køre flere ressourcer ind i det, eller om vi kan tillade os at bruge ressourcerne til at lade børnefamilierne betale lidt mindre for den børnepasning, børnefamilier, der for manges vedkommende er presset.
Kristian Jensen (V), 2002-11-27:
Der er vækst, når man taler om indsatsen over for de svage grupper; der er vækst, når man taler om det samlede budget; der er vækst, når man taler om antallet af ansatte i kommuner og kigger på, hvad forventningerne er til antallet af ansatte næste år; der er vækst, når vi kigger på antallet af pladser i det amtslige system.
Ole Hækkerup (S), 2012-02-24:
Det andet er så: Hvis Dansk Folkeparti nu faktisk oprigtigt havde ment, at man skulle samle hele Folketinget i en fælles indsats om det her, tror jeg, at de var startet et andet sted end bare at fremsætte et beslutningsforslag med et konkret, specifikt forslag til, hvordan problemet skulle løses.
Kristian Thulesen Dahl (DF), 2000-02-02:
Derudover vil jeg gerne vide, hvordan indenrigsministeren vurderer antallet af kosovoalbanere, som er vendt hjem, altså de 1.220, i forhold til hvor mange der ønsker at komme tilbage til Danmark igen, altså de 171, som indenrigsministeren oplyste, der har fortrudt.
Sophie Løhde (V), 2017-02-24:
Jeg glæder mig jo generelt over, at der er en fælles erkendelse af, at der er behov for at gøre en indsats på de her mange områder, og det lover som en god start for det fremtidige arbejde, men forhåbentlig også samarbejde på det her felt, som der er behov for fra hele Folketingets side.